  Виталий Пронин Кӧня Удмуртиын улон интытэк кылемъёс — нокин тыро-пыдо уз вера. Нимысьтыз соосты уг чота Югдурез утёнъя министерство но. Таӵе лыдпусъёс ӧвӧл Улон-вылонын юрттэт сётон политикая но ужъя министерствоын но. Но коронавирусэн сэрен секыт югдур кылдэмын бере, Удмуртилэн Тӧроез шуиз: ульчаосысь ог 300-600 муртэ нимысьтыз приютъёсы интыяно. Соослэсь тазалыксэс эскероно, сюдоно. Пӧлысьтызы тросэзлэн иммунитетсы лябӟемын, соин ик через вӧлмытыса ветлыны быгатозы. — Ижысь центр сяна, улон интытэк кылемъёслы приютъёс вань Воткаын но Глазовын, кыказ но быдэн 20 инты, — вераз Улон-вылонын юрттэт сётон политикая но ужъя министерствоысь валтӥсь специалист Мария Мартынюк. — Со сяна, шуге-леке вуэмъёсын ужало коммерциен вырисьтэм «Доброе сердце» но «Судьбы» огазеяськонъёс. Соос кичӧлтэмъя ик шоркарын 2 интыын — Вотка шоссе, 158 «а» адресъя но Центральной мечеть дорын — пуктылэмын палаткаос. Отын улон интытэк кылемъёсты сюдо но, кӧлыны но кельто. Ужало психолог, юрист но мукет специалистъёс. Элина Кумачёва  